3. การประกอบธุรกิจของแต่ละสายผลิตภัณฑ์

3.1 ลักษณะผลิตภัณฑ์หรือบริการ

(1) ศูนย์ค้าส่งแม็คโคร - Makro Cash and Carry

โดยบริษัท สยามแม็คโคร จำกัด (มหาชน)

  สินค้าอุปโภคบริโภคและบริการของศูนย์ค้าส่งแม็คโคร ประกอบด้วยสินค้าประเภทต่าง ๆ
  จำนวนมาก โดยจำแนกเป็นกลุ่มต่างๆ ได้ดังต่อไปนี้

1)  เครื่องใช้ไฟฟ้าและอุปกรณ์ซ่อมบำรุง (Electrical Appliances and D.I.Y.)

2)  เครื่องเขียน เครื่องใช้ในสำนักงาน เครื่องใช้ในสำนักงานอัตโนมัติ

3)  เครื่องกีฬา เฟอร์นิเจอร์ เครื่องใช้ในบ้าน

4)  สิ่งทอและเครื่องแต่งกาย

5)  ผัก ผลไม้สด เนื้อสัตว์ อาหารทะเล อาหารนม

6)  ผลิตภัณฑ์อาหารแช่แข็งและแช่เย็น

7)  เครื่องดื่ม ขนมขบเคี้ยว

8)  สินค้าชำทั่วไป (General Grocery)

9)  ยา

10) เบเกอรี่

11) ภัตตาคาร

นอกจากสินค้าประเภทอุปโภคบริโภคโดยทั่วไปแล้ว บริษัทฯ ยังเพิ่มทางเลือกให้กับลูกค้าโดยการจำหน่ายสินค้าภายใต้เครื่องหมายการค้าของตนเอง (D.O.B : Distributor Own Brand) ซึ่งเป็นกลยุทธที่ธุรกิจจัดจำหน่ายทั้งหลายไม่ว่าจะเป็นธุรกิจจัดจำหน่ายแบบ Cash & Carry อย่างแม็คโคร หรือห้างสรรพสินค้าต่างก็ประสบความสำเร็จมาแล้วในหลายประเทศทั่วโลก

  สินค้าภายใต้เครื่องหมายการค้าของตนเอง (D.O.B)
  คือสินค้าที่บริษัทที่เป็นเจ้าของช่องทางจำหน่ายว่าจ้างผู้ผลิตให้ผลิตสินค้าให้กับตนเองโดยใช้เครื่องหมายการค้าของบริษัทฯ
  และมีลักษณะการบรรจุและจำนวนบรรจุ (Packaging Unit) ตามที่บริษัทฯ กำหนด

    ปัจจุบันบริษัทดำเนินการจำหน่ายสินค้า D.O.B. ทั้งประเภทอุปโภคบริโภค โดยแบ่งประเภท
    และชนิดของสินค้าตามเครื่องหมายการค้าต่างๆ เช่นตัวอย่าง ดังตารางต่อไปนี้

+--------------+-------------------------------------------------------+
| เค           | ประเภทของสินค้า                                         |
| รื่องหมายการค้า |                                                       |
+--------------+-------------------------------------------------------+
| aro          | สินค้าอุปโภค ได้แก่ ม้วนวีดีโอเทป ม้วนเทปคลาสเซ็ท แก้วน้ำ         |
|              | ถุงพลาสติก หนังยาง ถังขยะพลาสติก ชุดสังฆทาน ถุงมือเอนกประสงค์   |
|              | ไม้แขวงเสื้อ และเก้าอี้พลาสติก เป็นต้น                         |
|              |                                                       |
|              | สินค้าบริโภค ได้แก่ ข้าวสาร น้ำมันพืช น้ำปลา หมูหยอง ไส้กรอก      |
|              | ผลไม้กระป๋อง น้ำผลไม้บรรจุขวด กระดาษชำระ น้ำยาล้างจาน        |
|              | และน้ำยาทำความสะอาดสุขภัณฑ์ เป็นต้น                         |
+--------------+-------------------------------------------------------+
| Q-BIZ        | กระดาษถ่ายเอกสาร กระดาษแฟ็กซ์ กระดาษเครื่องคิดเงิน           |
|              | บัตรตอกเวลา สมุด ปากกา แฟ้มเอกสาร ซองใส่เอกสาร ซองจดหมาย  |
|              | กาว โต๊ะคอมพิวเตอร์ ตู้เก็บเอกสาร โต๊ะทำงานเหล็ก และเก้าอี้ฝ้าย   |
|              | เป็นต้น                                                 |
+--------------+-------------------------------------------------------+
| High Style   | เสื้อผ้าบุรุษและสตรี                                        |
+--------------+-------------------------------------------------------+
| savepak      | กระดาษชำระ น้ำยาล้างจาน เส้นหมี่อบแห้ง และไส้กรอก เป็นต้น      |
+--------------+-------------------------------------------------------+
| M & K        | ขนมขบเคี้ยว คุ้กกี้ และน้ำผลไม้ เป็นต้น                         |
+--------------+-------------------------------------------------------+
| PETZFRIEND   | อาหารสุนัข อาหารแมว และอาหารปลา เป็นต้น                   |
+--------------+-------------------------------------------------------+

    เนื่องจากพฤติกรรมที่เปลี่ยนแปลงไปของผู้บริโภค กล่าวคือ
    ผู้บริโภคมีความรู้ความเข้าใจในตัวสินค้า และตลาดมากขึ้น
    ทำให้การยึดติดกับเครื่องหมายการค้าน้อยลงและหันไปสนใจคุณภาพและราคาแทน
    ลูกค้าที่มีความสนใจในสินค้าประเภทนี้ ได้แก่ ลูกค้ากลุ่มสถาบัน องค์กร ร้านอาหาร เป็นต้น
    ซึ่งเป็นกลุ่มลูกค้าที่ต้องการซื้อสินค้าเป็นปริมาณมากเพื่อนำไปจำหน่ายต่อหรือใช้ในธุรกิจ
    และมักมีเจ้าหน้าที่ฝ่ายจัดซื้อเพื่อทำการเลือกซื้อสินค้าโดยเฉพาะ
    ดังนั้นลูกค้ากลุ่มนี้จะมีความรู้ความเข้าใจในการเลือกซื้อสินค้าที่ดี
    ซึ่งเดิมมักจะติดต่อกับผู้ค้าส่งหรือผู้ผลิต เพื่อซื้อสินค้าในปริมาณมาก เช่น
    กระดาษชำระเพื่อใช้ในบริษัททั่วไป หรือน้ำมันพืชสำหรับการใช้งานในภัตตาคาร
    ดังนั้นสินค้าภายใต้เครื่องหมายการค้าของแม็คโครจะเป็นอีกทางเลือกหนึ่งที่จะสนองความต้องการของลูกค้ากลุ่มนี้ที่ต้องการสินค้าที่มีคุณภาพเหมาะสม
    ผลิตโดยผู้ผลิตที่น่าเชื่อถือในราคาที่ต่ำลง

  (2) ศูนย์จำหน่ายเครื่องใช้สำนักงาน แม็คโครออฟฟิศเซ็นเตอร์

 โดยบริษัท แม็คโครออฟฟิศเซ็นเตอร์ จำกัด

  แม็คโครออฟฟิศเซ็นเตอร์ เป็นศูนย์จำหน่ายสินค้าเฉพาะอย่างเกี่ยวกับวัสดุอุปกรณ์สำนักงาน
  เครื่องใช้สำนักงาน เฟอร์นิเจอร์สำนักงาน และศูนย์บริการธุรกิจ
  ในราคาที่สามารถแข่งขันกับท้องตลาดได้
  โดยมีแนวทางความคิดหลักที่ให้บริการแก่ลูกค้าซึ่งต้องการซื้อสินค้าที่เกี่ยวกับสำนักงานได้พร้อมสรรพทุกสิ่งที่ออฟฟิศต้องการ
  ประเภทสินค้าหลักสามารถแบ่งได้ดังนี้

1)  เฟอร์นิเจอร์สำนักงาน ได้แก่ โต๊ะทำงาน เก้าอี้ทำงาน ตู้เก็บเอกสาร โต๊ะคอมพิวเตอร์ ฯลฯ

2)  วัสดุอุปกรณ์สำนักงาน ได้แก่ ผลิตภัณฑ์กระดาษ ปากกา แฟ้มเอกสาร ฯลฯ

3)  เครื่องใช้สำนักงาน ได้แก่ เครื่องพิมพ์ดีด เครื่องโทรสาร เครื่องคอมพิวเตอร์ โทรศัพท์ ฯลฯ

4)  ศูนย์บริการทางธุรกิจได้แก่ การเข้าเล่มรายงาน การบริการส่งโทรสาร บริการพิมพ์เอกสาร
    ถ่ายเอกสาร ฯลฯ

(3) ธุรกิจนำเข้าและจำหน่ายสินค้าแช่แข็งและแช่เย็น พร้อมบริการด้านจัดเก็บและจัดส่ง

 โดยบริษัท สยามฟูด เซอร์วิส จำกัด

  สยามฟูด เซอร์วิส
  เป็นผู้เชี่ยวชาญทางด้านการนำเข้าและจัดจำหน่ายอาหารจากต่างประเทศและในประเทศ
  ด้วยอาหารที่มีคุณภาพดีเยี่ยมด้านผลิตภัณฑ์เนื้อสัตว์ อาหารทะเล มันฝรั่ง ผลิตภัณฑ์นม
  และผลิตภัณฑ์ปรุงแต่งอาหาร โดยที่ผลิตภัณฑ์ต่างๆ
  จะมีการจัดเก็บและจัดส่งไปยังทุกจังหวัดของประเทศไทยอย่างมีประสิทธิภาพภายใต้การควบคุมอุณหภูมิให้ได้มาตรฐานตามที่กำหนด
  ประเภทสินค้าหลักสามารถแบ่งได้ดังนี้

1)  เนื้อสัตว์แช่แข็ง และสัตว์ปีกแช่แข็ง

2)  อาหารทะเลแช่แข็งและแช่เย็น

3)  ผักผลไม้แช่แข็ง มันฝรั่งแช่แข็ง

4)  นมและผลิตภัณฑ์จากนม

5)  เบเกอรี่

6)  ผลิตภัณฑ์เครื่องดื่ม

    2.  การตลาดและการแข่งขัน

  3.2.1 กลยุทธ์การแข่งขัน

(1) ผลิตภัณฑ์

ศูนย์ค้าส่งแม็คโคร - Makro Cash and Carry

  ปี 2550 บริษัทฯ
  ยังคงให้ความสำคัญกับการขายสินค้าประเภทอาหารซึ่งเป็นธุรกิจหลักอย่างต่อเนื่อง ในปี 2550
  บริษัทฯ ได้สร้างความแข็งแกร่งให้กับธุรกิจอาหารของบริษัทฯ
  ด้วยการปรับปรุงแผนกเบเกอรี่ในสาขา 15 แห่ง และแผนกเครื่องเทศในสาขาทั้ง 15
  แห่งนี้อีกด้วย พร้อมเพิ่มความหลากหลายของสินค้าเครื่องเทศจากทั่วโลก นอกจากนี้ บริษัทฯ
  ยังได้ปรับเปลี่ยนรูปแบบแผนกสินค้าอุปโภค 3 สาขา ด้วยการปรับเปลี่ยนชนิดสินค้า
  และการจัดวางสินค้าใหม่ เพื่อเข้าถึงกลุ่มลูกค้าเป้าหมายอย่างชัดเจน

  บริษัทฯ ยังคงทบทวนประเภทสินค้าที่จำหน่ายอย่างต่อเนื่อง
  และมุ่งเน้นพัฒนาสินค้าภายใต้เครื่องหมายการค้าของบริษัทฯ ให้มีความหลากหลาย
  รวมถึงสินค้าคุณภาพยี่ห้อ “เอโร่” (‘aro’) สำหรับผู้ประกอบธุรกิจบริการด้านอาหาร
  และสินค้าราคาประหยัดยี่ห้อ “เซพแพ็ค” (‘savepak’)
  โดยสินค้าภายใต้เครื่องหมายการค้าของบริษัทฯ
  เป็นทางเลือกที่ดีสำหรับลูกค้าในช่วงที่ราคาน้ำมันสูง ทั้งยังช่วยให้ลูกค้าใช้จ่ายเงินอย่างคุ้มค่า
  และยังส่งผลดีต่อกำไรของบริษัทฯ นอกจากนี้ การจำหน่ายสินค้าหลายๆ ยี่ห้อ
  ทำให้มั่นใจได้ว่าบริษัทฯ สามารถสนองตอบความต้องการ
  และความคาดหวังของลูกค้าได้เป็นอย่างดี

  ความหลากหลายของสินค้าเป็นปัจจัยหนึ่งที่จะช่วยในการดึงดูดและรักษาฐานลูกค้าหลักของบริษัทฯ
  ลูกค้าย่อมพึงพอใจที่สามารถซื้อสินค้าได้ครบตามที่ต้องการในราคาที่เหมาะสมจากศูนย์ค้าส่งแม็คโคร
  โดยความหลากหลายของสินค้านั้นนอกจากจะหมายถึงความหลากหลายในประเภทของสินค้าที่จำหน่ายแล้ว
  ยังรวมถึงการที่สินค้าแต่ละประเภทนั้นยังมีความหลากหลายในตัวเองอีกด้วย อาทิเช่น
  มีการบรรจุหีบห่อหลายลักษณะ ตัวสินค้ามีหลายขนาด
  รวมถึงมีสินค้าภายใต้เครื่องหมายการค้าของบริษัทฯ
  และสินค้าที่มีเครื่องหมายการค้าเป็นที่รู้จักในตลาด กลุ่มลูกค้าหลักของบริษัทฯ
  จะมีความต้องการสินค้าที่เฉพาะเจาะจงและแตกต่างกันออกไป
  กล่าวคือร้านค้าปลีกขนาดเล็กมักต้องการซื้อสินค้าที่มีขนาดบรรจุเล็กเพื่อนำไปจำหน่ายต่อ
  ขณะที่ลูกค้ากลุ่มธุรกิจร้านอาหารและโรงแรมจะต้องการสินค้าหมวดอาหารที่มีขนาดบรรจุใหญ่
  การวิเคราะห์รูปแบบการซื้อสินค้าของลูกค้าแต่ละกลุ่มอย่างใกล้ชิดช่วยทำให้บริษัทฯ
  สามารถตอบสนองต่อความต้องการของลูกค้าที่แตกต่างกันได้อย่างถูกต้อง และเมื่อบริษัทฯ
  ได้ขยายธุรกิจออกไปในส่วนภูมิภาคมากขึ้นพร้อมกับมุ่งเน้นการจำหน่ายสินค้าในหมวดอาหาร
  บริษัทฯ
  จึงสามารถปรับเปลี่ยนสินค้าที่จำหน่ายในแต่ละสาขาได้ตรงตามความต้องการของลูกค้าแต่ละประเภท

  โครงการที่เริ่มขึ้นในปีก่อนๆ และยังคงดำเนินต่อเนื่องมาถึงปี 2550 ได้แก่
  โครงการจัดระบบบริหารสินค้าคงคลัง เพื่อปรับปรุงวิธีปฏิบัติงานของบริษัทฯ
  ในส่วนที่เกี่ยวข้องกับการบริหารและควบคุมสินค้าคงคลังในทุกๆ ด้าน
  ทั้งการควบคุมอัตรากำไรให้เหมาะสม การบริหารสินค้าที่มีการหมุนเวียนช้า
  และการจัดการให้สินค้ามีการหมุนเวียนในระบบอย่างเหมาะสม บริษัทฯ
  ยังเสาะแสวงหาแหล่งสินค้าใหม่ๆ อยู่เสมอ เช่น
  การใช้ระบบการประมูลสินค้าบางประเภทเพื่อให้ได้ราคาที่ดีที่สุด บริษัทฯ
  ยังเป็นผู้นำเข้าผักและผลไม้บางประเภทที่ไม่ค่อยมีการปลูกในประเทศไทย บริษัทฯ
  ยังได้ร่วมมือกับบริษัทแม็คโครในแถบเอเชียเพื่อนำเข้าผักและผลไม้โดยตรงจากแหล่งผลิตในต่างประเทศที่ได้รับการคัดเลือกแล้ว
  และจากการที่ประเทศไทยได้ทำข้อตกลงทางการค้าทวิภาคีกับประเทศคู่สัญญามากขึ้นจะช่วยเพิ่มโอกาสในการเสาะแสวงหาสินค้าใหม่ๆ
  ให้กับบริษัทฯ มากยิ่งขึ้นอีกด้วย

 ข) ศูนย์จำหน่ายเครื่องใช้สำนักงาน แม็คโครออฟฟิศเซ็นเตอร์

  บริษัทฯ ดำเนินธุรกิจศูนย์จำหน่ายสินค้าเฉพาะอย่างเกี่ยวกับเครื่องใช้สำนักงาน
  วัสดุอุปกรณ์สำนักงาน เฟอร์นิเจอร์สำนักงาน และศูนย์บริการธุรกิจ
  และมีโครงสร้างธุรกิจที่เป็นเอกลักษณ์เฉพาะอย่าง
  ประกอบด้วยรูปแบบธุรกิจที่กำหนดไว้อย่างชัดเจนสองประเภท คือ
  “ธุรกิจค้าปลีกจำหน่ายสินค้าเฉพาะอย่าง” และ
  “ธุรกิจจำหน่ายสินค้าพร้อมบริการจัดส่งให้แก่ลูกค้าคู่สัญญา” โดยมีสินค้าจำหน่ายถึงกว่า 8,000
  รายการ เพราะฉะนั้นลูกค้าจึงสามารถหาซื้อผลิตภัณฑ์เกี่ยวกับเครื่องใช้สำนักงานได้ในที่แห่งเดียว
  (One Stop Shopping) นอกจากนี้ บริษัทฯ
  ได้ทบทวนปรับปรุงสินค้าให้มีความหลากหลายมากยิ่งขึ้น และได้มีการพัฒนาสินค้าประเภทต่างๆ
  ภายใต้เครื่องหมายการค้าของตนเอง (Own Brand) ซึ่งส่วนใหญ่เป็นวัสดุอุปกรณ์สำนักงาน
  โดยบริษัทฯ จะให้ความสำคัญในเรื่องของคุณภาพของสินค้าดังกล่าว ซึ่งต้องมีคุณภาพดี
  ราคาย่อมเยาว์ และมีสินค้าพร้อมจำหน่ายตลอดเวลา ในปี 2550 บริษัทฯ
  ประสบความสำเร็จในการใช้ระบบช่องทางการขายทาง E-Procurement และให้บริการ
  E-Catalogue ผ่านทาง www.officecentre.co.th
  โดยให้บริการเต็มรูปแบบในการสั่งซื้อกับทางลูกค้าองค์กรขนาดใหญ่ และบริษัทฯ
  ยังได้ทำการทบทวนความหลากหลายของสินค้าให้สอดคล้องกับประเภทลูกค้าและทำเลที่ตั้งสาขา
  เพื่อตอบสนองความต้องการของกลุ่มลูกค้าเป้าหมายของบริษัทฯ

 ค) ธุรกิจนำเข้าและจำหน่ายสินค้าแช่แข็งและแช่เย็น พร้อมบริการด้านจัดเก็บและจัดส่ง

  บริษัทฯ มุ่งเน้นในเรื่องคุณภาพสินค้าโดยการคัดเลือกผลิตภัณฑ์
  ผู้ผลิตและ/หรือผู้จัดจำหน่ายที่มีมาตรฐาน และเป็นที่ยอมรับของลูกค้า
  พร้อมทั้งได้เพิ่มความหลากหลายของสินค้าเพื่อตอบสนองความต้องการของกลุ่มลูกค้าเป้าหมายของบริษัทฯ
  นอกจากนี้ บริษัทฯ
  ได้ขยายโอกาสในการขายด้วยการนำเสนอผลิตภัณฑ์อาหารราคาแพงสำหรับเจาะกลุ่มลูกค้าระดับบนสุด
  (gourmet fine food)
  และยังได้ขยายฐานลูกค้าไปยังกลุ่มเครือข่ายภัตตาคารอาหารเอเชียอีกด้วย

(2) ทำเลที่ตั้ง

 ก) ศูนย์ค้าส่งแม็คโคร - Makro Cash and Carry

  บริษัทฯ เปิดดำเนินธุรกิจการจัดจำหน่ายในลักษณะ Cash & Carry เป็นรายแรกในประเทศไทย
  โดยมีสาขาทั่วประเทศ ปัจจุบันมีสาขาทั้งสิ้น 41 สาขา ซึ่งมีขนาดแตกต่างกันไปตามทำเลที่ตั้ง
  แบ่งเป็น 8 สาขาในเขตกรุงเทพมหานครและปริมณฑล และ 33 สาขาในต่างจังหวัด
  สาขาแต่ละแห่งตั้งอยู่ในทำเลที่ดีและสะดวกต่อการเดินทางมาใช้บริการของลูกค้าทุกกลุ่ม
  โดยนำเสนอสินค้าประเภทต่างๆ
  ให้สอดคล้องกับความต้องการที่เฉพาะเจาะจงของกลุ่มลูกค้าในแต่ละทำเลที่ตั้ง โดยในปี 2550
  บริษัทฯ ได้เปิดศูนย์ค้าส่งแม็คโครสาขาใหม่จำนวน 12 สาขา ได้แก่สาขาสาขาสระแก้ว
  เกาะสมุย บุรีรัมย์ ศรีสะเกษ ลำพูน กระบี่ เพชรบุรี ชัยภูมิ สระบุรี ปราณบุรี ฉะเชิงเทรา
  และเชียงใหม่ 2 นอกจากนี้ บริษัทฯ ยังได้เริ่มขยายศูนย์ค้าส่งรูปแบบใหม่ “อีโคสโตร์” (“Eco
  Store”) เพื่อรองรับลูกค้ากลุ่มโรงแรม ภัตตาคาร และร้านอาหาร โดยมีพื้นที่ขายเพียง 4,600
  ตารางเมตรและจำหน่ายเฉพาะสินค้าสำหรับลูกค้ากลุ่มธุรกิจอาหารเท่านั้น
  ขณะที่ศูนย์ค้าส่งแม็คโครโดยทั่วไปมีพื้นที่ขายประมาณ 5,500-10,000 ตารางเมตร
  สาขารูปแบบใหม่นี้ได้เปิดดำเนินการแล้วที่เกาะสมุย และจังหวัดกระบี่

ศูนย์จำหน่ายเครื่องใช้สำนักงาน แม็คโครออฟฟิศเซ็นเตอร์

  ในระหว่างปี 2550 บริษัทฯ ได้มีการปรับปรุงสาขาเพื่อเพิ่มความทันสมัย
  โดยได้มีการปรับปรุงสาขารูปโฉมใหม่ให้มีความทันสมัย 2 แห่ง คือ
  สาขาอาคารยูไนเต็ดทาวเวอร์ ถนนสีลม และสาขาแจ้งวัฒนะ
  โดยสาขาแจ้งวัฒนะได้ย้ายและทำการเปิดใหม่ในบริเวณ Makro สาขาแจ้งวัฒนะ
  อีกทั้งยังได้วางแผนในการปรับปรุงเพิ่มเติมในปี 2551 อีก 4 สาขา ปัจจุบัน บริษัทฯ
  มีสาขารวมทั้งหมด 18 สาขา โดยบริษัทฯ ได้ทำการปิดสาขาในกรุงเทพฯ จำนวน 1 สาขา
  (สาขาเอสเอสพีทาวเวอร์)

 ค) ธุรกิจนำเข้าและจำหน่ายสินค้าแช่แข็งและแช่เย็น พร้อมบริการด้านจัดเก็บและจัดส่ง

  บริษัทฯ มีคลังสินค้าห้องเย็นตั้งอยู่ใกล้บริเวณท่าเรือ กรุงเทพฯ
  ซึ่งสามารถกระจายสินค้าได้อย่างรวดเร็ว และมีประสิทธิภาพ
  รวมทั้งสามารถให้บริการครอบคลุมพื้นที่ของกลุ่มลูกค้าเป้าหมายในเขตกรุงเทพมหานครและปริมณฑล
  สำหรับลูกค้าในต่างจังหวัด บริษัทฯ มีบริการจัดส่งสินค้าให้ลูกค้าด้วยเช่นกัน นอกจากนี้ บริษัทฯ
  ยังได้ลงทุนขยายกิจการด้วยการตั้งสาขาย่อยขึ้นที่ศูนย์ค้าส่งแม็คโครสาขา
  สมุยและเปิดดำเนินการเมื่อเดือนเมษายน 2550 โดยให้บริการจัดส่งสินค้าแก่ลูกค้าบนเกาะสมุย

(3) นโยบายด้านราคา

1)  ศูนย์ค้าส่งแม็คโคร - Makro Cash and Carry

  ความสามารถในการแข่งขันด้านราคาเป็นปัจจัยที่สำคัญอย่างยิ่งต่อความสำเร็จของบริษัทฯ
  และเป็นสิ่งดึงดูดให้ลูกค้ากลุ่มเป้าหมายเข้ามาจับจ่ายซื้อสินค้าที่ศูนย์ค้าส่งแม็คโคร บริษัทฯ
  ประสบความสำเร็จในการแข่งขันด้านราคาโดยอาศัยปัจจัยหลายด้านรวมถึงราคาต้นทุนสินค้าที่บริษัทฯ
  ซื้อจากผู้ผลิตและผู้จำหน่าย นอกจากนั้น
  การบริหารต้นทุนการดำเนินงานให้อยู่ในระดับต่ำไม่เพียงเป็นประโยชน์ต่อผู้ถือหุ้นของบริษัทฯ
  ในด้านการได้รับผลตอบแทนเพิ่มขึ้นเท่านั้น
  แต่ยังช่วยให้ลูกค้าสามารถซื้อสินค้าในราคาสินค้าถูกอีกด้วย

  ระบบการกระจายสินค้าเป็นกลยุทธ์พื้นฐานในการดำเนินธุรกิจของแม็คโคร ในปี 2550 บริษัทฯ
  ได้เริ่มการก่อสร้างศูนย์กระจายสินค้าอาหารสดและอาหารแช่แข็งแห่งใหม่
  เพื่อให้มีสามารถรองรับปริมาณสินค้าอาหารสดที่เพิ่มสูงขึ้นอย่างมากสำหรับสาขาเดิม 29 สาขา
  และสาขาใหม่อีก 12 สาขา การที่ผู้จำหน่ายสินค้า
  โดยเฉพาะผู้จำหน่ายสินค้ารายเล็กได้หันมาใช้บริการศูนย์กระจายสินค้าเพิ่มขึ้น
  ทำให้ระบบห่วงโซ่อุปทานของบริษัทฯ มีประสิทธิภาพเพิ่มขึ้น
  ซึ่งมีผลดีต่อการบริหารสินค้าคงคลังของสาขา
  ทำให้สาขาได้รับสินค้าสม่ำเสมอและพอเพียงต่อการจำหน่าย ดังนั้น
  จึงเป็นการช่วยลดการเสียหายของสินค้า การขาดสินค้าเพื่อวางจำหน่าย
  และยังเป็นการช่วยเพิ่มยอดขายอีกทางหนึ่งด้วย

 ข) ศูนย์จำหน่ายเครื่องใช้สำนักงาน แม็คโครออฟฟิศเซ็นเตอร์

  การกำหนดราคาขายสินค้าประเภทที่ขายในปริมาณมากๆ เช่น กระดาษถ่ายเอกสาร
  แม็คโครออฟฟิศเซ็นเตอร์ จะขายในราคาที่ต่ำกว่าท้องตลาด
  ส่วนสินค้าบางประเภทที่เป็นสินค้าที่หายากหรือเป็นสินค้าที่ต้องมีบริการหลังการขาย
  การตั้งราคาจะสามารถแข่งขันกับราคาตลาดได้

 ค) ธุรกิจนำเข้าและจำหน่ายสินค้าแช่แข็งและแช่เย็น พร้อมบริการด้านจัดเก็บและจัดส่ง

  บริษัทฯ กำหนดราคาสินค้าที่สามารถแข่งขันได้ในตลาด และเหมาะสมกับคุณภาพของสินค้า
  ซึ่งเป็นพื้นฐานสู่ความสำเร็จของบริษัทฯ และทำให้บริษัทฯ
  สามารถดึงดูดให้ลูกค้าหลักเลือกที่จะซื้อสินค้าที่จำหน่ายโดยบริษัทฯ

(4) การส่งเสริมการขาย

ก) ศูนย์ค้าส่งแม็คโคร – Makro Cash and Carry

  บริษัทฯ มีการจัดทำวารสาร Makro Mail เพื่อเป็นสื่อในการติดต่อกับสมาชิกโดยตรง โดย
  Makro Mail จะมีลักษณะเป็นแผ่นโฆษณาล่วงหน้าว่าในแต่ละปักษ์ (2 สัปดาห์) บริษัทฯ
  จะทำการลดราคาสินค้าชนิดใดบ้าง
  ซึ่งสินค้าที่นำมาส่งเสริมการจำหน่ายจะเป็นสินค้าที่มีราคาถูกกว่าปกติมาก เนื่องจากบริษัทฯ
  มีแผนงานล่วงหน้าตลอดปีที่จะจัดให้มีการเสนอขายสินค้าราคาพิเศษแก่ลูกค้า ดังนั้นบริษัทฯ
  จึงมีการวางแผนล่วงหน้าร่วมกับผู้จัดจำหน่าย (Suppliers) ต่างๆ
  เพื่อให้การส่งเสริมการจำหน่ายของแต่ละ Suppliers
  เป็นไปโดยสอดคล้องกับการส่งเสริมการจำหน่ายของบริษัทฯ นอกจากนี้ บริษัทฯ
  ยังได้ร่วมมือกับธนาคารในการเสนอบริการทางธุรกิจให้กับลูกค้าในรูปแบบการเปิดสาขาย่อย ณ
  ศูนย์จำหน่ายสินค้าแม็คโคร และการบริการบัตรเครดิตแม็คโครซิตี้แบงก์วีซ่าการ์ด

  ในระหว่างปี 2550 บริษัทฯ ยังคงสนับสนันลูกค้ากลุ่มธุรกิจอาหาร (กลุ่มโรงแรม ภัตตาคาร
  และบริการจัดเลี้ยง) โดยการจัดกิจกรรมพิเศษต่างๆ
  ขึ้นซึ่งเป็นงานที่วางรูปแบบเพื่อการแลกเปลี่ยนความรู้ต่างๆ เกี่ยวกับธุรกิจอาหาร

  “โฮเรก้า เดย์” (HoReCa Day) เป็นกิจกรรมพิเศษที่บริษัทฯ จัดขึ้นที่แม็คโครสาขาต่างๆ
  ทั่วประเทศเพื่อแลกเปลี่ยนความรู้และนวัตกรรมเกี่ยวกับการประกอบธุรกิจด้านอาหาร
  โดยจัดให้มีกิจกรรมต่างๆ การสัมมนา การสัมมนาเชิงปฏิบัติการ
  และการสาธิตการทำอาหารคาวหวานต่างๆ

  นอกจากการจัดงาน “โฮเรก้า เดย์” แล้ว บริษัทฯ ยังได้จัดกิจกรรมพิเศษ “มินิ แม็คโคร
  โฮเรก้า” (“Mini Makro HoReCa”) ขึ้น 2 ครั้งในปี 2550 ครั้งแรกจัดขึ้นระหว่างวันที่
  24-25 สิงหาคม 2550 ที่แม็คโครสาขาลาดพร้าว ส่วนครั้งที่สองจัดขึ้นระหว่างวันที่ 16-17
  พฤศจิกายน 2550 ที่แม็คโครสาขานครราชสีมา กิจกรรมหลักในงาน “มินิ แม็คโคร โฮเรก้า”
  ประกอบด้วยการแข่งขันทำอาหาร
  การจัดแสดงสินค้าอาหารและอุปกรณ์การทำอาหารโดยผู้ผลิตและผู้นำเข้าสินค้า
  การคิดอาหารสูตรใหม่ๆ กิจกรรมส่งเสริมการขาย การสัมมนา การเล่นเกมส์ และกิจกรรมต่างๆ

  กลุ่มผู้ประกอบการโรงแรม ภัตตาคาร และบริการจัดเลี้ยง (โฮเรก้า)
  ส่วนใหญ่ดำเนินธุรกิจขนาดเล็กจนถึงขนาดกลาง บริษัทฯ
  จึงเชื่อมั่นว่าการให้ความช่วยเหลือกลุ่มลูกค้าโฮเรก้าด้วยการนำเสนอนวัตกรรม การให้ความรู้
  รวมทั้งการกระตุ้นให้เกิดการพัฒนาอย่างต่อเนื่อง
  จะเป็นการช่วยเสริมสร้างความแข็งแกร่งอย่างยั่งยืนให้กับธุรกิจโฮเรก้าของบริษัทฯ
  อีกทางหนึ่งด้วย

ข) ศูนย์จำหน่ายเครื่องใช้สำนักงาน แม็คโครออฟฟิศเซ็นเตอร์

  การส่งเสริมการจำหน่าย ได้แก่ การจัดทำวารสาร Office Centre Mail
  ประจำเดือนส่งให้กับลูกค้า
  ซึ่งเป็นช่องทางหลักที่จะนำเสนอสินค้าราคาพิเศษและบริการที่เลือกสรรแล้วให้กับลูกค้า บริษัทฯ
  ยังได้จัดทำ Catalogue สินค้า
  ซึ่งเป็นหัวใจสำคัญในการสื่อสารให้ลูกค้าได้ทราบถึงผลิตภัณฑ์ของบริษัทฯ
  แคตตาล็อกสินค้ารายปีของบริษัทฯ
  ยังคงเป็นหัวใจสำคัญในการสื่อสารให้ลูกค้าได้ทราบถึงผลิตภัณฑ์ของบริษัทฯ โดยบริษัทฯ
  ยังคงดำเนินการอย่างต่อเนื่องในการเพิ่มความหลากหลายของผลิตภัณฑ์เพื่อสร้างความพึงพอใจและความสะดวกสบายแก่ลูกค้าที่สั่งซื้อสินค้าจากสำนักงานของลูกค้าโดยตรง
  สำหรับแคตตาล็อกของบริษัทฯ ในปี 2550 ได้มีการจัดพิมพ์เพิ่มแคตตาล็อกกลางปี และ
  แคตตาล็อกเฟอร์นิเจอร์ รูปแบบใหม่ เพื่อให้มีการนำเสนอสินค้าใหม่ และ
  ราคาที่ได้รับการปรับปรุงใหม่ และจัดพิมพ์ 35,000 ฉบับ เพื่อส่งให้กับลูกค้ากลุ่มเป้าหมาย
  แม็คโครออฟฟิศเซ็นเตอร์ เป็นธุรกิจที่เน้นขายสินค้าเฉพาะด้าน
  จึงไม่หยุดนิ่งที่จะจัดหาสินค้าที่หลากหลายตามความต้องการของลูกค้า พร้อมบริการจัดส่ง
  และบริการขายแบบเครดิตให้กับลูกค้า ซี่งในปี 2550 ได้มีการพัฒนาช่องทางการขายเพิ่มเติมใน
  website โดยจะมีการปรับปรุงอย่างต่อเนื่องในปี 2551
  เพื่อเพิ่มความสะดวกให้กับลูกค้ากลุ่มใหม่ๆ ที่ต้องการความสะดวกรวดเร็วในการสั่งซื้อสินค้า
  นอกจากนี้ยังได้จัดทำรายการให้ความรู้กับลูกค้า โดยร่วมกับ อสมท. คลื่นวิทยุ 96.5 FM
  ในการจัดรายการ Business Connection เพื่อลูกค้ากลุ่มเป้าหมายที่เป็นผู้ประกอบการ SMEs
  และ สนับสนุนให้มีการจัดสัมมนานอกสถานที่กับวิทยากรผู้ทรงคุณวุฒิปีละประมาณ 3 ครั้ง
  เพื่อให้ลูกค้าได้รับประโยชน์จากการสนับสนุนองค์กรแห่งการเรียนรู้

  ในปี 2550 บริษัทฯได้ริเริ่มดำเนินกิจกรรมทางการค้าต่างๆ มากมาย
  ซึ่งมุ่งเน้นให้ชื่อของแม็คโครออฟฟิศเซ็นเตอร์เป็นที่รู้จักดีในกลุ่มลูกค้า กิจกรรมกลางแจ้งในชื่องาน
  “Big Brand Grand Sale” ที่ได้จัดให้มีขึ้นอย่างต่อเนื่องในทุกปี อีกทั้งยังเข้าร่วมในงาน
  ComMart ที่ศูนย์ประชุมสิริกิต์ปีละ 2 ครั้ง ซึ่งไม่เพียงแต่ทำให้เครื่องหมายการค้า “Office
  Centre” เป็นที่รู้จักในหมู่ผู้บริโภคแล้ว ยังทำลูกค้ากลับมาใช้บริการต่อที่สาขาต่างๆของเรา
  แม็คโครออฟฟิศเซ็นเตอร์เข้าใจดีว่าการมีความหลากหลายในชนิดของสินค้า
  เป็นสิ่งสำคัญอย่างยิ่งที่สามารถดึงดูดและรักษาฐานลูกค้าไว้ได้
  ซึ่งลูกค้าที่เข้ามาเลือกซื้อสินค้าที่ศูนย์แม็คโครออฟฟิศเซ็นเตอร์
  จะได้รับความพึงพอใจและสินค้าตามที่ต้องการในราคาที่เหมาะสม ในระหว่างปี 2550 บริษัทฯ
  ได้มีการพัฒนาสินค้าHouse brand ภายใต้ชื่อ Office Centre ที่เน้นคุณภาพสินค้า
  ในราคาประหยัด โดยนำหลักการการขายที่ช่วยลูกค้าลดต้นทุน แต่ไม่ลดคุณภาพ เข้ามาจำหน่าย
  ซึ่งเป็นสินค้าที่ออกแบบมาเพื่อทดแทนสินค้า brand name ที่มีราคาแพง โดยคุณภาพใกล้เคียงกัน
  ซึ่งก่อให้เกิดความสนใจของลูกค้ามากขึ้น

 ค) ธุรกิจนำเข้าและจำหน่ายสินค้าแช่แข็งและแช่เย็น พร้อมบริการด้านจัดเก็บและจัดส่ง

  บริษัทฯ ได้จัดกิจกรรมส่งเสริมการขายร่วมกับกลุ่มลูกค้าของบริษัทฯ อย่างสม่ำเสมอ เช่น
  ให้การสนับสนุนสื่อโฆษณาของลูกค้าในการประชาสัมพันธ์ผลิตภัณฑ์ของบริษัทฯ
  ให้เป็นที่รู้จักอย่างแพร่หลาย การจัดเทศกาลอาหาร และการแนะนำรายการอาหาร เป็นต้น

  3.2.2 ลักษณะลูกค้า และกลุ่มลูกค้าเป้าหมาย

  การรู้จักลูกค้าของตนเองเป็นสิ่งสำคัญมากที่จะทำให้กระบวนการปรับเปลี่ยนสถานะทางการตลาดของบริษัทฯ
  ประสบความสำเร็จอย่างต่อเนื่อง การรู้จักลูกค้าของตนเองทำให้บริษัทฯ
  สามารถตอบสนองความต้องการของลูกค้าได้อย่างถูกต้องซึ่งถือเป็นภารกิจสำคัญอันดับแรกของบริษัทฯ
  บริษัทฯ มีลูกค้าสมาชิกใหม่เพิ่มขึ้นจำนวน 342,938 รายจากการเปิดสาขาใหม่ 12 แห่งในปี
  2550

  ลักษณะของลูกค้า และกลุ่มลูกค้าเป้าหมาย แบ่งตามประเภทธุรกิจของบริษัทสยามแม็คโคร จำกัด
  (มหาชน) และบริษัทย่อย ได้ดังนี้

(1) ศูนย์ค้าส่งแม็คโคร - Makro Cash and Carry

ก) ผู้ค้าปลีกรายย่อย ลูกค้ากลุ่มนี้เป็นกลุ่มที่ซื้อสินค้าเพื่อนำไปจำหน่าย
ดังนั้นประโยชน์ที่ลูกค้ากลุ่มนี้จะได้รับ คือ การซื้อสินค้าราคาถูกจากแม็คโคร
โดยส่วนใหญ่จะเป็นเจ้าของร้านขนาดกลางและขนาดเล็ก

  ข) ผู้ประกอบธุรกิจโรงแรม ภัตตาคาร
  และร้านอาหารซึ่งลูกค้ากลุ่มนี้จะซื้อสินค้าในปริมาณมากและนำไปแปรรูปก่อนนำออกจำหน่ายโดยอันดับแรกจะให้ความสำคัญกับคุณภาพของสินค้า
  โดยสินค้าที่วางจำหน่ายจะต้องมีความสดใหม่
  ลูกค้าประเภทนี้ไม่ได้ให้ความสนใจกับยี่ห้อของผลิตภัณฑ์เท่าใดนัก
  ลูกค้ากลุ่มนี้จะเป็นผู้ประกอบธุรกิจโรงแรม ภัตตาคาร และร้านอาหาร

ค) ผู้ประกอบธุรกิจบริการ องค์กรต่างๆ ลูกค้ากลุ่มนี้จะซื้อสินค้าอุปโภคสำหรับใช้งานในองค์กร
สถาบัน ในฐานะผู้บริโภค

  ปัจจุบันบริษัทฯ มีสาขาทั่วประเทศจำนวน 41 สาขาซึ่งแต่ละสาขามีฐานลูกค้าเฉพาะของตนเอง
  ซึ่งลูกค้าในกรุงเทพมหานครกับลูกค้าในต่างจังหวัดจะมีความต้องการที่แตกต่างกัน บริษัทฯ
  ยังคงมุ่งเน้นการตอบสนองความต้องการของลูกค้าเป็นเป้าหมายหลักในการพัฒนา โดยบริษัทฯ
  ได้พิจารณาทบทวนการบริการต่างๆ ภายในสาขา ไม่เพียงเฉพาะการจัดกลุ่มสินค้า
  การคัดเลือกสินค้า และราคาเท่านั้น แต่ยังรวมถึงด้านอื่นๆ อีก เช่น
  รูปแบบการนำเสนอและการจัดวางสินค้า อีกทั้ง บริษัทฯ
  ยังได้พัฒนาการบริการลูกค้าให้ดียิ่งขึ้นโดยการเพิ่มตำแหน่งเจ้าหน้าที่บริหารลูกค้าเข้าไปเสริมทีมงานที่เข้มแข็งของแต่ละสาขา
  เจ้าหน้าที่บริหารลูกค้านี้ได้รับการฝึกอบรมให้มีความเชี่ยวชาญในธุรกิจของแม็คโคร
  ซึ่งทำให้ความสัมพันธ์กับลูกค้าเป็นไปโดยใกล้ชิดแบบมืออาชีพยิ่งขึ้น
  การเพิ่มตำแหน่งงานใหม่นี้ทำให้บริษัทฯ
  สามารถตอบสนองความต้องการของลูกค้าได้อย่างมีประสิทธิภาพเพิ่มขึ้น ณ สิ้นปี 2550
  ยอดขายจากลูกค้ากลุ่มธุรกิจอาหาร และกลุ่มร้านค้าปลีกรายย่อยเพิ่มขึ้นร้อยละ 29.8 และ 10
  ตามลำดับ นอกจากนี้ บริษัทฯ
  ยังได้เพิ่มตำแหน่งเจ้าหน้าที่บริหารลูกค้าสำหรับสินค้าอุปโภคโดยเฉพาะในสาขา 5 แห่งอีกด้วย
  เพื่อทำหน้าที่เพิ่มยอดขายสินค้าอุปโภคให้สูงขึ้น

  บริษัทฯ ไม่เพียงรุกขยายสาขาใหม่เป็นจำนวนถึง 12 แห่งเท่านั้น บริษัทฯ
  ยังได้ทำการปรับปรุงพื้นที่ขายสินค้าอุปโภคในสาขาจำนวน 3 แห่งให้เป็นรูปแบบใหม่
  อีกทั้งยังได้ทำการติดตั้งระบบทำความเย็นในสาขาอีก 3
  แห่งเพื่อตอบสนองความพึงพอใจและบริการลูกค้าให้สามารถจับจ่ายสินค้าได้อย่างสะดวกสบายยิ่งขึ้น
  ทั้งนี้เพราะการตอบสนองความต้องการของลูกค้าเป็นสิ่งสำคัญอันดับแรกของบริษัทฯ เสมอ

(2) ศูนย์จำหน่ายเครื่องใช้สำนักงาน แม็คโครออฟฟิศเซ็นเตอร์

ก) กลุ่มลูกค้าที่เป็นบริษัทหรือองค์กรขนาดเล็กจนถึงขนาดกลาง
ซึ่งต้องใช้อุปกรณ์สำนักงานเป็นจำนวนมากและสม่ำเสมอ

2)  กลุ่มลูกค้าทั่วไปที่ต้องการซื้ออุปกรณ์หรือเฟอร์นิเจอร์สำนักงานโดยตรง
    เนื่องจากแม็คโครออฟฟิศเซ็นเตอร์
    จะมีสินค้าที่เกี่ยวกับเครื่องใช้สำนักงานให้เลือกครบถ้วนจึงทำให้ลูกค้ากลุ่มนี้สามารถเลือกซื้อของได้ภายในที่แห่งเดียว

3)  ในปี 2550 นี้ทางบริษัทฯ ได้เน้นขยายฐานลูกค้าใหม่ในส่วนขององค์กรขนาดกลาง และ
    ขนาดใหญ่อย่างต่อเนื่อง โดยให้คำปรึกษาและบริการลูกค้าถึงที่สำนักงาน
    พร้อมบริการจัดส่งฟรีในส่วนกรุงเทพฯ และ ปริมณทลตามเงื่อนไขบริษัทฯ

(3) ธุรกิจนำเข้าและจำหน่ายสินค้าแช่แข็งและแช่เย็น พร้อมบริการด้านจัดเก็บและจัดส่ง

  กลุ่มลูกค้าหลักของบริษัทฯ ได้แก่
  ผู้ประกอบธุรกิจภัตตาคารที่ให้บริการแบบครบวงจรและแบบฟาสต์ฟูด ธุรกิจจัดเลี้ยง
  ธุรกิจที่พักอาศัย และธุรกิจค้าปลีก
  รวมทั้งผู้ประกอบการภัตตาคารในเครือนานาชาติและแบบอิสระรายใหญ่ ธุรกิจโรงแรม
  และธุรกิจการให้บริการด้านอาหารแก่ลูกค้าคู่สัญญา

  3.2.3 ลูกค้ารายใหญ่

  ลูกค้ารายใหญ่ที่มียอดซื้อสินค้าและบริการเกินกว่าร้อยละ 10
  ของรายได้รวมตามงบการเงินรวมที่ผ่านมาของบริษัท และบริษัทย่อย

- ไม่มี –

3.2.4 การจำหน่ายและช่องทางการจำหน่าย

 (1) ศูนย์ค้าส่งแม็คโคร - Makro Cash and Carry

  การจัดจำหน่ายสินค้าของบริษัทฯ เป็นแบบชำระด้วยเงินสดและบริการตนเอง
  โดยจำหน่ายสินค้าให้แก่ลูกค้าที่เป็นสมาชิกบัตรแม็คโคร
  ทั้งนี้จะมุ่งเน้นการจำหน่ายสินค้าในปริมาณสูง กำไรต่อหน่วยน้อย
  และบริหารต้นทุนการดำเนินงานให้ต่ำที่สุด บริษัทฯ ยังได้อำนวยความสะดวกให้แก่ลูกค้า เช่น
  การให้บริการแนะนำเกี่ยวกับสินค้า และรายละเอียดอื่นๆ
  ทั้งนี้ลูกค้าสามารถขอคืนหรือแลกเปลี่ยนสินค้า
  หากพบว่าสินค้านั้นชำรุดหรือเสียหายอันเกิดจากความบกพร่องของแม็คโคร หรือผู้ผลิต
  โดยลูกค้าจะต้องนำใบเสร็จรับเงินพร้อมทั้งสินค้าที่ประสงค์จะขอคืนหรือเปลี่ยนมาพบเจ้าหน้าที่แผนกรับคืนหรือแลกเปลี่ยนสินค้าภายใน
  7 วัน นับจากวันที่ทำการซื้อ ยกเว้นสินค้าสดและแช่แข็งจะต้องกระทำภายในวันที่ซื้อไปเท่านั้น
  ทั้งนี้สินค้าที่จะขอคืนหรือเปลี่ยนต้องอยู่ในสภาพเรียบร้อยทั้งตัวสินค้าและหีบห่อ นอกจากนี้ บริษัทฯ
  ยังได้มีการประกันราคาสินค้า (Price Guarantee) ภายใต้เงื่อนไขของบริษัทฯ
  เพื่อเป็นการรับประกันราคาสินค้าที่จำหน่ายให้แก่ลูกค้าของบริษัทฯ

(2) ศูนย์จำหน่ายเครื่องใช้สำนักงาน แม็คโครออฟฟิศเซ็นเตอร์

  บริษัทฯ จำหน่ายสินค้าโดยผู้ซื้อไม่จำเป็นต้องเป็นสมาชิก
  และสามารถชำระค่าสินค้าได้ด้วยทั้งเงินสด และ บัตรเครดิต นอกจากนี้ บริษัทฯ
  ยังให้บริการลูกค้าด้วยการสั่งซื้อทางโทรศัพท์ โทรสาร (Mail Order) และทางอินเทอร์เน็ต
  (www.officecentre.co.th) ซึ่งสามารถชำระค่าสินค้าด้วยการโอนเงินเข้าบัญชีธนาคาร
  หรือบัตรเครดิตได้อีกด้วย

  บริษัทฯ ได้ให้บริการจำหน่ายสินค้าพร้อมบริการจัดส่งให้แก่ลูกค้าคู่สัญญา
  เพื่อเป็นทางเลือกให้ลูกค้าที่มีความต้องการอีกแบบหนึ่ง
  โดยเน้นไปที่กลุ่มเป้าหมายธุรกิจขนาดกลางและขนาดใหญ่ที่ไม่ซื้อวัสดุอุปกรณ์สำนักงานในร้านค้าปลีก
  เมื่อมีลูกค้าที่ประสงค์จะใช้บริการดังกล่าว บริษัทฯ
  จะตรึงราคาสินค้าที่ต้องการไว้ภายในช่วงเวลาที่ตกลงกัน รวมทั้งเงื่อนไขการชำระเงิน
  และบริการจัดส่งที่สะดวกให้กับลูกค้า

  ปี 2550 ยังเป็นปีที่บริษัทฯ มุ่งเน้นด้านการพัฒนา บริษัทฯ ต้องการสร้างความเติบโตและผลกำไร
  จึงได้ทำการพัฒนาซอฟต์แวร์ “อะตอม” (ATOM) เพื่อช่วยให้ศูนย์บริการจัดส่งสินค้าที่ตั้งอยู่ ณ
  สาขาอาร์ซีเอ
  สามารถทำงานได้อย่างมีประสิทธิภาพยิ่งขึ้นทั้งในด้านขั้นตอนการสั่งซื้อสินค้าและในด้านการจัดเตรียมสินค้าเพื่อจัดส่ง

(3) ธุรกิจนำเข้าและจำหน่ายสินค้าแช่แข็งและแช่เย็น พร้อมบริการด้านจัดเก็บและจัดส่ง

  บริษัทฯ มีพนักงานขายดูแลลูกค้าแต่ละราย แต่ละกลุ่มโดยเฉพาะ
  รวมทั้งมีแผนกบริการลูกค้าส่วนกลางที่สามารถให้บริการกับลูกค้าได้โดยตรง
  ซึ่งทำให้สามารถเข้าถึงกลุ่มลูกค้าเป้าหมายได้ รวมทั้งเข้าใจความต้องการของลูกค้าได้ดี
  นอกจากนี้ บริษัทฯ
  ได้สร้างความโดดเด่นให้กับธุรกิจด้วยการเพิ่มช่องทางจำหน่ายสินค้าอาหารแห้งโดยอาศัยความร่วมมือจากแม็คโคร
  ซึ่งจะทำให้บริษัทฯ มีสถานภาพที่จะชิงส่วนแบ่งการเติบโตในตลาดได้เป็นอย่างดี

  ปี 2550 บริษัท และบริษัทย่อย มีการส่งสินค้าออกไปจำหน่ายต่างประเทศคิดเป็นร้อยละ 0.003
  ของยอดขายสินค้าทั้งหมด

  3.2.5 ภาวะอุตสาหกรรมและการแข่งขัน

(1) ภาวะอุตสาหกรรมและการแข่งขันของธุรกิจค้าปลีกและส่ง

  ธุรกิจค้าปลีกในประเทศไทยมีสองประเภท ประเภทแรก คือ ร้านขายของชำแบบดั้งเดิม
  (ร้านโชห่วย) ซึ่งตั้งอยู่ตามย่านชุมชนทั่วประเทศ ส่วนอีกประเภทหนึ่ง คือ ร้านค้าปลีกรูปแบบใหม่
  ซึ่งรวมถึงห้างสรรพสินค้าและร้านค้าปลีกประเภทต่างๆ
  โฉมหน้าตลาดค้าปลีกของไทยได้มีการเปลี่ยนแปลงมาระยะหนึ่งแล้ว
  โดยร้านขายของชำแบบดั้งเดิมค่อยๆ
  ถูกแทนที่ด้วยร้านค้าปลีกรูปแบบใหม่ที่มีขนาดใหญ่และส่วนมากเป็นกิจการที่ดำเนินงานโดยผู้ประกอบการต่างชาติ
  นอกจากนี้ ยังมีศูนย์การค้าใหม่ๆ เปิดดำเนินการหลายแห่ง เช่น
  ศูนย์การค้าสยามพารากอนเปิดดำเนินการเมื่อเดือนธันวาคม 2548
  ศูนย์การค้าเซ็นทรัลเวิลด์พลาซ่าเปิดดำเนินการช่วงปลายปี 2549
  และศูนย์จำหน่ายสินค้าขนาดเล็กตามสถานีรถไฟฟ้าใต้ดิน
  การเปลี่ยนแปลงเหล่านี้ได้กดดันให้ผู้ประกอบธุรกิจค้าปลีกรายใหญ่ต้องหันมาทบทวนแนวทางการดำเนินงานของตนเอง

  ธุรกิจค้าปลีกขนาดใหญ่ (ซูเปอร์สโตร์/ไฮเปอร์มาร์เก็ต) มีผู้ประกอบการหลัก 3 ราย คือ
  เทสโก้ โลตัส บิ๊กซี และคาร์ฟูร์
  การแข่งขันอย่างรุนแรงในภาคธุรกิจนี้ไม่มีผลกระทบต่อภาคธุรกิจค้าส่งแบบชำระเงินสดและบริการตนเองเพราะธุรกิจทั้งสองประเภทนี้มีลักษณะและรูปแบบการดำเนินงานที่แตกต่างกัน
  กฎหมายผังเมืองได้ส่งผลกระทบต่อเทสโก้
  โลตัสในด้านการจำกัดโอกาสการขยายสาขาขนาดใหญ่รูปแบบไฮเปอร์มาร์เก็ต ดังนั้น เทสโก้
  โลตัสจึงได้ทำการขยายสาขาในรูปแบบใหม่ คือ ร้านสะดวกซื้อ “เอ็กซ์เพรส” ห้าง “คุ้มค่า”
  (แวลูสโตร์) และ “ตลาดโลตัส” อย่างไรก็ดี ในปี 2550 เทสโก้
  โลตัสได้เปิดสาขารูปแบบไฮเปอร์มาร์เก็ต 10 สาขา คุ้มค่า 8 สาขา ตลาดโลตัส 13 สาขา
  และเอ็กซ์เพรสอีกกว่า 90 สาขา ทำให้มีจำนวนไฮเปอร์มาร์เก็ตรวมทั้งสิ้น 66 สาขา คุ้มค่า 25
  สาขา ตลาดโลตัส 36 สาขา และเอ็กซ์เพรส 330 สาขา
  ผู้ประกอบธุรกิจค้าปลีกขนาดใหญ่รายที่สอง คือ บิ๊กซี ได้เปิดสาขาเพิ่มในปี 2550 จำนวน 5
  สาขา รวมมีสาขาทั้งสิ้น 54 สาขา ส่วนรายที่สาม คือ คาร์ฟูร์ ได้เปิดสาขาเพิ่ม 2 สาขา
  รวมมีสาขาทั้งสิ้น 26 สาขา
  เนื่องจากกฎหมายผังเมืองที่ใช้ในปัจจุบันมีผลกระทบต่อโอกาสในการขยายสาขาใหม่โดยเฉพาะสาขาที่มีขนาดใหญ่
  จึงคาดหมายได้ว่าในปี 2551
  ผู้ประกอบการในธุรกิจค้าปลีกขนาดใหญ่นี้ยังจะต้องหาช่องทางขยายธุรกิจโดยการพัฒนารูปแบบร้านค้าที่แตกต่างกันต่อไป
  และโดยการขยายสาขาออกไปนอกเขตผังเมือง อย่างไรก็ตาม
  พระราชบัญญัติการค้าปลีกฉบับแรกที่อาจจะมีการประกาศใช้ควบคู่ไปกับกฎหมายผังเมืองที่ใช้อยู่ในปัจจุบัน
  อาจช่วยทำให้กฎและระเบียบข้อบังคับที่มีผลกระทบต่อแผนขยายสาขาของผู้ประกอบการดังกล่าวมีความชัดเจนมากยิ่งขึ้น

  ธุรกิจไฮเปอร์มาร์เก็ตที่มีการแข่งขันอย่างรุนแรงนั้นไม่ส่งผลถึงธุรกิจค้าส่งแบบชำระเงินสดและบริการตนเอง
  การขยายตัวและการดำเนินงานของธุรกิจค้าส่งแบบชำระเงินสดและบริการตนเองซึ่งรวมถึงแม็คโคร
  จะมีลักษณะที่แตกต่างจากธุรกิจไฮเปอร์มาร์เก็ต
  โดยธุรกิจค้าส่งแบบชำระเงินสดและบริการตนเองจะไม่เน้นการขายสินค้าและบริการแก่ลูกค้าที่เป็นผู้บริโภคสุดท้าย
  แต่จะมุ่งเน้นไปยังกลุ่มลูกค้าผู้ประกอบการซึ่งจะซื้อเพื่อใช้ในการดำเนินธุรกิจของตนเอง
  ธุรกิจค้าส่งแบบชำระเงินสดและบริการตนเองซึ่งมีคู่แข่งในธุรกิจประเภทเดียวกันเป็นผู้ค้าส่งแบบดั้งเดิมนั้นจะมีการเติบโตน้อยกว่าธุรกิจไฮเปอร์มาร์เก็ต
  และมีการแข่งขันเพื่อชิงส่วนแบ่งของกลุ่มลูกค้าที่แตกต่างกัน
  ธุรกิจค้าส่งแบบชำระเงินสดและบริการตนเองไม่จำเป็นต้องเน้นทำเลที่ตั้งของสาขาให้อยู่ในย่านเดียวกับธุรกิจไฮเปอร์มาร์เก็ตเนื่องจากมีฐานลูกค้าคนละกลุ่มกัน
  ยิ่งกว่านั้น
  กลุ่มลูกค้าหลักของธุรกิจค้าส่งแบบชำระเงินสดและบริการตนเองรวมถึงร้านค้าปลีกขนาดย่อมและร้านขายของชำเป็นคู่แข่งของผู้ประกอบการค้าปลีกขนาดใหญ่หรือไฮเปอร์มาร์เก็ตนั่นเอง

  ภาคธุรกิจซูเปอร์มาร์เก็ตมีการแข่งขันสูงโดยเฉพาะในกรุงเทพมหานคร
  ซึ่งมีระดับรายได้ของผู้บริโภคและฐานลูกค้าชาวกรุงสมัยใหม่ที่เอื้อต่อธุรกิจค้าปลีกในรูปแบบนี้
  ผู้ประกอบการรายใหญ่ ได้แก่ ท็อปส์ ฟูดแลนด์ และวิลล่ามาร์เก็ต ในปี 2547 บริษัท เซ็นทรัล
  รีเทล คอร์ปอเรชั่น จำกัด ได้กลับเข้าถือหุ้นในธุรกิจท็อปส์ซูเปอร์มาร์เก็ตร้อยละ 100
  ชื่อของท็อปส์ซูเปอร์มาร์เก็ตได้รับการยอมรับอย่างดีในสายตาของผู้บริโภคชาวไทย
  ส่วนฟูดแลนด์เป็นซูเปอร์มาร์เก็ตที่เก่าแก่ที่สุดในประเทศไทย ปัจจุบันมี 10 สาขา
  และมีแผนงานที่จะขยายสาขาต่อไป
  ซึ่งจะต้องเผชิญกับการแข่งขันอย่างรุนแรงกับธุรกิจไฮเปอร์มาร์เก็ตของต่างชาติและท็อปส์ซูเปอร์มาร์เก็ต
  ขณะที่วิลล่ามาร์เก็ตจำหน่ายผลิตภัณฑ์ที่ใช้ในครัวเรือนทุกประเภท รวมทั้งสินค้าอาหารต่างๆ
  ที่ผลิตในประเทศและนำเข้าจากต่างประเทศ ผลไม้สด ผักต่างๆ เนื้อสัตว์ สัตว์ปลีก ปลา สุรา
  เครื่องใช้ไฟฟ้า เครื่องใช้ในสำนักงานและโรงเรียน นิตยสารในประเทศและต่างประเทศ
  และมีแผนกขายยาขนาดเล็ก มุ่งเน้นผู้บริโภคเป้าหมายระดับสูง
  โดยมีทำเลที่ตั้งสาขาอยู่ในย่านที่ประชากรมีฐานะดี

  ธุรกิจร้านค้าสะดวกซื้อมีกลุ่มเซเว่นอีเลฟเว่นเป็นผู้ประกอบการหลักรายใหญ่ที่ยังคงมีการขยายกิจการอย่างรวดเร็วจนมีจำนวนสาขากว่า
  4,260 สาขาทั่วประเทศ ผู้ประกอบการรายใหญ่อันดับสองในธุรกิจนี้ คือ แฟมิลี่ มาร์ท
  มีสาขามากกว่า 520 สาขา ในปี 2550
  กลุ่มธุรกิจร้านค้าสะดวกซื้อยังคงเน้นการขายสินค้ากลุ่มอาหารและเครื่องดื่ม

  กลุ่มธุรกิจห้างสรรพสินค้ามีผู้ประกอบการหลักรายใหญ่สองรายได้แก่ ห้างเซ็นทรัล และเดอะมอลล์
  ซึ่งเป็นของเซ็นทรัล รีเทล คอร์ปอเรชั่น และบริษัท เดอะมอลล์ กรุ๊ป จำกัด ตามลำดับ
  แม้ว่าธุรกิจนี้จะต้องเผชิญกับการแข่งขันจากร้านค้าปลีกขนาดใหญ่หรือไฮเปอร์มาร์เก็ต
  แต่การมีสภาพแวดล้อมในการจับจ่ายใช้สอยที่แตกต่างกัน การจัดรายการส่งเสริมการขาย
  และกิจกรรมทางการตลาดของห้างสรรพสินค้าทำให้ห้างสรรพสินค้ายังคงรักษาฐานลูกค้าไว้ได้อย่างเหนียวแน่น
  เซ็นทรัล รีเทล คอร์ปอเรชั่น ได้ดำเนินการพัฒนาธุรกิจค้าปลีกเฉพาะด้าน ตัวอย่างเช่น
  สินค้าสุขภาพและความงาม อุปกรณ์การกีฬา อุปกรณ์สำนักงาน และเครื่องใช้ไฟฟ้า
  ผู้ประกอบการห้างสรรพสินค้าทั้งสองรายนี้ยังเป็นผู้ลงทุนสร้างศูนย์การค้าใหม่ที่หรูหราทันสมัยและตั้งอยู่ในทำเลใจกลางกรุงเทพมหานคร
  ซึ่งส่งผลให้พื้นที่แถบถนนพระราม 1
  และถนนเพลินจิตของกรุงเทพมหานครกลายเป็นย่านการค้าที่เทียบได้กับย่านถนนออร์ชาร์ด
  ของสิงคโปร์

  บริษัท สยามแม็คโคร จำกัด (มหาชน)
  ได้ตระหนักดีถึงภาวะการแข่งขันที่สูงขึ้นและเตรียมรับมือกับสภาพตลาดที่มีความท้าทายนี้ บริษัทฯ
  ยังคงเน้นการดำเนินงานด้วยต้นทุนต่ำ และมุ่งลดค่าใช้จ่ายในการดำเนินงานอย่างต่อเนื่อง
  ซึ่งจะส่งผลให้ผู้บริโภคซื้อสินค้าได้ในราคาที่ถูกลง โดยบริษัทฯ
  ได้ลงทุนด้านทรัพยากรบุคคลไปอย่างมาก เพื่อให้สามารถรองรับการขยายกิจการของบริษัทฯ ทั้งนี้
  ตั้งแต่ปี 2549 ต่อเนื่องจนถึงปี 2550 บริษัทฯ
  ได้เริ่มแผนพัฒนาบุคลากรโดยการจัดฝึกอบรมให้แก่พนักงานที่มีศักยภาพในการเติบโต
  การฝึกอบรมต่างๆ ภายในบริษัทฯ โดยเจ้าหน้าของบริษัทฯ
  และวิทยากรจากภายนอกเพื่อเพิ่มทักษะการทำงานให้กับพนักงาน ในปี 2550 บริษัทฯ
  ยังคงจัดการฝึกอบรมเกี่ยวกับการบริการลูกค้าอย่างต่อเนื่องโดยเน้นการตอบสนองความพอใจของลูกค้าในทุกๆ
  ด้าน ซึ่งจะเป็นการช่วยเพิ่มยอดขายให้กับบริษัทฯ อีกทางหนึ่งด้วย
  และได้เสริมตำแหน่งใหม่เข้าไปในองค์กร คือ ตำแหน่งเจ้าหน้าที่บริหารสินค้าอุปโภค
  เพื่อทำหน้าที่เพิ่มส่วนแบ่งตลาดสินค้าอุปโภคด้วยการให้การบริการลูกค้าอย่างใกล้ชิดซึ่งจะได้เข้าถึงความต้องการของลูกค้าได้อย่างถูกต้อง
  อีกทั้งบริษัทฯ
  ยังเน้นการประสานประสบการณ์การทำงานของพนักงานเก่าและใหม่เข้าด้วยกันเพื่อเพิ่มประสิทธิภาพในการทำงานให้ดียิ่งขึ้น
  บริษัทฯ ตระหนักดีว่าการที่ผลประกอบการของบริษัทฯ
  อยู่ในระดับที่ดีนั้นส่วนหนึ่งเป็นผลมาจากพนักงาน บริษัทฯ
  จึงมอบผลตอบแทนให้กับพนักงานในรูปแบบรายบุคคลและแบบทีม
  และยังคงจัดการฝึกอบรมในด้านต่างๆ นี้ต่อไปในปี 2551 นอกจากนี้
  การทำงานและความสัมพันธ์ระหว่างบริษัทฯ กับผู้ผลิต ผู้จัดจำหน่ายสินค้ายังคงกระชับแน่นแฟ้น
  การได้ร่วมงานกันอย่างใกล้ชิดช่วยให้บรรลุข้อตกลงทางการค้าที่ดีที่สุดและเป็นประโยชน์ต่อลูกค้า
  ความสัมพันธ์ที่ดีของแม็คโครกับผู้ผลิต
  ผู้จัดจำหน่ายสินค้าช่วยให้แม็คโครสามารถกำหนดปัจจัยในการดำเนินงานได้ เช่น
  ความสะอาดและความปลอดภัยของอาหารในการปฏิบัติงานด้านห่วงโซ่อุปทาน
  ซึ่งเป็นสิ่งสำคัญสำหรับลูกค้าของบริษัทฯ รวมถึงลูกค้าของลูกค้าอีกทอดหนึ่งด้วย บริษัทฯ
  ประสบความสำเร็จในการใช้ระบบพาณิชย์อิเล็กทรอนิกส์ระหว่างธุรกิจ (B2B)
  ซึ่งส่งผลดีและเป็นประโยชน์อย่างยิ่งต่อผู้จัดจำหน่ายและลูกค้าของบริษัทฯ
  ระบบดังกล่าวช่วยให้ผู้จัดจำหน่ายสินค้าสามารถเชื่อมโยงข้อมูลการค้าผ่านระบบเครือข่ายคอมพิวเตอร์ของบริษัทฯ
  เพื่อรับทราบข้อมูลที่เป็นปัจจุบัน และเป็นการแลกเปลี่ยนข้อมูลข่าวสารระหว่างกันอย่างต่อเนื่อง
  ทำให้ทั้งบริษัทฯ
  และผู้จัดจำหน่ายสามารถบริหารธุรกิจได้อย่างมีประสิทธิภาพและประสิทธิผลมากขึ้น
  ซึ่งส่งผลให้ความสัมพันธ์ที่มีกับลูกค้าและการให้บริการมีประสิทธิภาพยิ่งขึ้น
  และผลที่ตามมาคือความพึงพอใจของลูกค้าสูงขึ้น โครงการข้อมูลธุรกิจอัจฉริยะ “ Makro
  Business Intelligence” ซึ่งบริษัทฯ ได้นำมาใช้ในการดำเนินธุรกิจตั้งแต่ปี 2549
  ประสบความสำเร็จด้วยดี การบริหารข้อมูลธุรกิจดังกล่าว
  เป็นการใช้โปรแกรมซอฟต์แวร์และเทคโนโลยีสำหรับการรวบรวมข้อมูล การจัดเก็บข้อมูล
  การวิเคราะห์และการจัดหาข้อมูล เพื่อช่วยผู้บริหารองค์กรสามารถตัดสินใจทางธุรกิจได้ดียิ่งขึ้น
  โปรแกรมซอฟต์แวร์บริหารข้อมูลธุรกิจดังกล่าว จะรวมถึงระบบที่ช่วยในการตัดสินใจ
  การสอบถามข้อมูลและการรายงานผล การดำเนินการวิเคราะห์ข้อมูลโดยระบบงาน
  การวิเคราะห์ทางสถิติ การประมาณการและการค้นหาข้อมูลจำนวนมากแบบอัตโนมัติ
  โครงการนี้มีวัตถุประสงค์ที่จะให้ข้อมูลที่ถูกต้อง ตรงเวลา
  ใช้ประโยชน์ได้ทันทีเฉพาะผู้ใช้ข้อมูลที่ได้รับอนุญาต นอกจากนี้ ในปี 2550 บริษัทฯ
  ได้เริ่มการก่อสร้างศูนย์กระจายสินค้าอาหารสดและอาหารแช่แข็งแห่งใหม่
  เพื่อให้มีสามารถรองรับปริมาณสินค้าอาหารสดที่เพิ่มสูงขึ้นอย่างมากสำหรับสาขาเดิม 29 สาขา
  และสาขาใหม่อีก 12 สาขา
  การที่ผู้จำหน่ายสินค้าโดยเฉพาะผู้จำหน่ายสินค้ารายเล็กได้หันมาใช้บริการศูนย์กระจายสินค้าเพิ่มขึ้น
  ทำให้ระบบห่วงโซ่อุปทานของบริษัทฯ มีประสิทธิภาพเพิ่มขึ้น
  ซึ่งมีผลดีต่อการบริหารสินค้าคงคลังของสาขา
  ทำให้สาขาได้รับสินค้าสม่ำเสมอและพอเพียงต่อการจำหน่าย ดังนั้น
  จึงเป็นการช่วยลดการเสียหายของสินค้า การขาดสินค้าเพื่อวางจำหน่าย
  และยังเป็นการช่วยเพิ่มยอดขายอีกทางหนึ่งด้วย

(2) ภาวะอุตสาหกรรมและการแข่งขันของธุรกิจแม็คโครออฟฟิศเซ็นเตอร์

  แม้ว่าในปัจจุบัน
  จะมีผู้ประกอบการหลายรายที่ทำธุรกิจที่เกี่ยวข้องกับการจำหน่ายสินค้าเครื่องใช้สำนักงาน เช่น
  ห้างสรรพสินค้า หรือร้านค้าทั่วๆไป
  แต่มีผู้ประกอบการเพียงไม่กี่รายที่ทำธุรกิจจัดจำหน่ายสินค้าเครื่องใช้สำนักงานโดยเฉพาะ
  ปัจจุบันบริษัทฯ ยังคงความเป็นผู้นำในการดำเนินธุรกิจประเภทนี้ ทั้งนี้ ณ สิ้นปี 2550 บริษัทฯ
  มีจำนวนร้านค้าแม็คโครออฟฟิศเซ็นเตอร์ที่เปิดให้บริการแล้วทั้งสิ้น 18 สาขา
  โดยอยู่ในกรุงเทพมหานคร 16 แห่ง และต่างจังหวัด 2 แห่ง ได้แก่ สาขาพัทยา และภูเก็ต
  ซึ่งล้วนแล้วแต่ตั้งอยู่บนทำเลที่มีศักยภาพสูงของการดำเนินธุรกิจ

  บริษัทฯ ได้ดำเนินแผนการตลาดใหม่ๆ รวมถึงการโฆษณาและหาลูกค้าสมาชิกเพิ่มขึ้น นอกจากนี้
  บริษัทฯ ได้ให้บริการจำหน่ายสินค้าพร้อมบริการจัดส่งให้แก่ลูกค้าคู่สัญญา
  เพื่อเป็นทางเลือกให้ลูกค้าที่มีความต้องการอีกแบบหนึ่ง
  โดยเน้นไปที่กลุ่มเป้าหมายธุรกิจขนาดกลางและขนาดใหญ่ที่ไม่ซื้อวัสดุอุปกรณ์สำนักงานในร้านค้าปลีก
  ทั้งนี้ ปี 2551 จะเป็นปีแห่งการพัฒนาและการเพิ่มประสิทธิภาพเพื่อให้ธุรกิจเติบโตอย่างเข้มแข็ง
  แม็คโครออฟฟิศเซ็นเตอร์
  จะสร้างเสริมธุรกิจด้วยการปรับปรุงรูปแบบมาตรฐานร้านให้มีความทันสมัย และ
  ความพร้อมในการให้บริการใน 4 สาขาใหญ่ในเขตกรุงเทพ
  และยังเน้นการฝึกอบรมพนักงานในด้านทักษะการทำงาน และ
  การจัดทำมาตรฐานการบริการให้ดีขึ้น
  เพื่อให้สามารถประสบความสำเร็จในระบบงานด้านจัดการบริหารลูกค้าสัมพันธ์ในธุรกิจจำหน่ายสินค้าพร้อมบริการจัดส่งให้แก่ลูกค้าคู่สัญญา
  และระบบการสั่งซื้อสินค้าทางเว็บไซต์ที่เปิดให้บริการ

  สภาพการแข่งขันในปัจจุบันได้เพิ่มความรุนแรงมากขึ้น ทั้งในด้านราคา และ
  การให้บริการเชิงรุกของทุกช่องทางการจัดจำหน่าย เช่น
  ร้านตัวแทนจำหน่ายเครื่องเขียนขนาดใหญ่ โรงงานผู้ผลิตที่มีหน่วยงานขายตรงเป็นของตนเอง,
  บริษัทเครื่องเขียนแบบขายตรง (Catalogue & Delivery) รวมถึงการสั่งซื้อระบบ on-line
  ที่เพิ่มมากขึ้นในตลาด

  อย่างไรก็ตามในปี 2551 นี้ทางบริษัทฯ ได้ดำเนินนโยบายการตลาดเชิงรุก
  โดยจะเพิ่มประสิทธิภาพการบริการทางด้าน website ให้มีข้อมูลและ บริการที่หลากหลาย
  พร้อมให้คำปรึกษากับลูกค้าองค์กรต่างๆ ซึ่งจะเป็นรายแรกในตลาด
  ที่มีการให้บริการลูกค้าที่สามารถเลือกซื้อสินค้าได้ที่หน้าร้าน หรือ โทรศัพท์สั่งซื้อ หรือ สั่งซื้อผ่าน
  internet หรือ การสั่งซื้อผ่านทีมงานขายตรง ซึ่ง Makro Office Centre
  เป็นผู้ให้บริการในด้านนี้อย่างครบวงจร

(3) ภาวะอุตสาหกรรมและการแข่งขันของธุรกิจนำเข้าและจำหน่ายสินค้าแช่แข็งและแช่เย็น

 พร้อมบริการด้านจัดเก็บและจัดส่ง

  อุตสาหกรรมบริการด้านอาหารในประเทศไทยเป็นอุตสาหกรรมที่มีการพัฒนามาเป็นอย่างดีและเป็นตลาดที่มีการแข่งขันระหว่างสินค้าภายใต้เครื่องหมายการค้าต่างประเทศที่มีฐานการผลิตอยู่ภายในประเทศ
  ประเทศไทยมีประชากรเป็นจำนวนมากและมีการขยายตัวสูงในเขตตัวเมือง
  อีกทั้งประชาชนมีรายได้เพื่อการจับจ่ายใช้สอยมากขึ้น ประกอบกับความชอบอยากลองอาหารใหม่ๆ
  จึงเป็นสิ่งเอื้ออำนวยให้ตลาดการบริการด้านอาหารมีการพัฒนาเติบโตต่อไปได้อีก

  ภายใต้สภาพการตลาดที่มีการแข่งขันสูง บริษัทฯ
  ยังคงให้บริการสินค้าระดับคุณภาพที่มีอัตราการเติบโตสูงผ่านช่องทางจำหน่ายเดิมและช่องทางใหม่
  โดยเฉพาะกลุ่มสินค้าอาหารทะเล อาหารว่าง นมและผลิตภัณฑ์จาก บริษัทฯ
  ได้ร่วมมือกับแม็คโครในการจำหน่ายสินค้ากลุ่มอาหารแห้งเพื่อเสริมสร้างความแข็งแกร่ง
  ซึ่งได้รับการตอบรับเป็นอย่างดีจากกลุ่มลูกค้าใหม่ที่ประกอบธุรกิจจัดเลี้ยงและสถาบันต่างๆ บริษัทฯ
  มีการลงทุนเพิ่มด้านเทคโนโลยีสารสนเทศโดยมีวัตถุประสงค์ที่จะสร้างสถานภาพความเป็นผู้นำธุรกิจจากโครงการวางแผนการใช้ทรัพยากรขององค์กรให้เกิดประโยชน์สูงสุด
  “Enterprise Resource Planning (ERP)” และโครงการบริหารลูกค้าสัมพันธ์
  “Customer Relationship Management (CRM)” บริษัทฯ
  ยังคงมุ่งเน้นการเพิ่มอัตรากำไรในภาวะที่ค่าใช้จ่ายเพิ่มสูงขึ้น นอกจากนี้ บริษัทฯ
  ได้ดำเนินการจัดโครงสร้างและทีมบริหารสำหรับหน่วยงานกระจายสินค้าใหม่
  เพื่อปรับปรุงงานด้านการกระจายสินค้าให้มีประสิทธิภาพดียิ่งขึ้น

  คณะผู้บริหารมีความเชื่อมั่นต่อการเติบโตโดยอาศัยพื้นฐานทางธุรกิจที่แข็งแกร่งของบริษัทฯ
  และการริเริ่มดำเนินการในด้านต่างๆ ทั้งนี้ โดยอาศัยความร่วมมือจากแม็คโคร บริษัทฯ
  ได้สร้างความโดดเด่นให้กับธุรกิจด้วยการเพิ่มช่องทางจำหน่ายสินค้าอาหารแห้งซึ่งจะทำให้บริษัทฯ
  มีสถานภาพที่จะชิงส่วนแบ่งการเติบโตในตลาดได้เป็นอย่างดี
  การขยายธุรกิจตามแผนงานที่วางไว้และการเพิ่มประสิทธิภาพโดยการดำเนินการตามโครงการ
  ERP และโครงการ CRM จะเป็นการช่วยเพิ่มอัตรากำไรให้กับบริษัทฯ ในอนาคตต่อไป

6.  แนวโน้มการขยายตัวของอุตสาหกรรม

  ตลาดค้าปลีกในปี 2550
  มีการเติบโตสูงจากการขยายสาขาเป็นจำนวนมากเพื่อให้ทันก่อนที่จะมีการประกาศใช้พระราชบัญญัติค้าปลีก
  อย่างไรก็ตาม ยังไม่เป็นที่แน่ชัดว่าคณะรัฐบาลชุดใหม่จะดำเนินการในเรื่องนี้ต่อไปเช่นไร
  ตลาดค้าปลีกของไทยในปี 2550 มียอดขายเพิ่มขึ้นกว่า 30,000
  ล้านบาทและมีพื้นที่ขายเพิ่มขึ้นกว่า 150,000 ตารางเมตร

  ในปี 2550 ยอดขายของธุรกิจค้าปลีกในประเทศไทยมีอัตราการเติบโตลดลง
  สะท้อนให้เห็นถึงผลกระทบจากปริมาณการบริโภคที่ลดลง ความไม่แน่นอนทางการเมือง
  ราคาน้ำมันที่สูงขึ้น
  และวิกฤติต่อเนื่องจากปัญหาสินเชื่อด้อยคุณภาพในตลาดอสังหาริมทรัพย์ของสหรัฐอเมริกา
  (ซับไพร์ม) นอกจากนี้ อัตราเงินเฟ้อ อัตราดอกเบี้ย
  และความไม่สงบทางการเมืองยังทำให้ความมั่นใจของผู้บริโภคลดลงอีกด้วย ในปี 2550
  ยอดขายของผู้ประกอบการธุรกิจค้าปลีกส่วนใหญ่จึงมีอัตราการเติบโตสูงขึ้นเพียงเล็กน้อยเท่านั้น
  อย่างไรก็ตาม แม็คโครได้มีการบริหารจัดการเพื่อรับมือกับผลกระทบต่างๆ
  ทำให้ยอดขายของบริษัทฯ มีอัตราการเติบโตสูงกว่าร้อยละ 10

  อนาคตของผู้ประกอบการค้าปลีกยังคงมีความไม่แน่นอน
  เนื่องจากยังจะต้องมีการพิจารณาปรับปรุงแก้ไขกฎหมายผังเมือง
  และการผลักดันให้มีการประกาศใช้พระราชบัญญัติค้าปลีก
  ซึ่งขณะนี้ยังไม่เป็นที่แน่ชัดจะส่งผลกระทบต่อตลาดค้าปลีกในประเทศไทยอย่างไร

3.2.7 จำนวนและขนาดของคู่แข่งขันรวมทั้งสถานภาพในการแข่งขัน

  สภาพการแข่งขันของธุรกิจค้าในอุตสาหกรรมนี้
  ปัจจุบันอยู่ในสภาวะที่รุนแรงโดยพิจารณาจากประเภทช่องทางการจัดจำหน่ายอื่นที่มีการขยายตัวอย่างรวดเร็ว
  ได้แก่
  ช่องทางการจัดจำหน่ายแบบไฮเปอร์มาร์เก็ตซึ่งเป็นธุรกิจค้าปลีกขนาดใหญ่และมีการแข่งขันอย่างรุนแรง
  อย่างไรก็ตาม หากพิจารณาถึงช่องทางการจัดจำหน่ายแบบ Cash & Carry
  ซึ่งเป็นช่องทางการจัดจำหน่ายของบริษัทฯ นั้น บริษัทฯ มีส่วนแบ่งทางการตลาดสูงสุด
  เนื่องจากในปัจจุบัน บริษัทฯ เป็นผู้ประกอบการเพียงรายเดียวเท่านั้นในธุรกิจ Cash & Carry
  อย่างไรก็ตาม สำหรับสินค้าบางประเภทที่บริษัทฯ
  จำหน่ายอยู่อาจมีการแข่งขันโดยทางอ้อมกับผู้ประกอบการในช่องทางการจัดจำหน่ายแบบไฮเปอร์มาร์เก็ต
  ซึ่งขณะนี้มีผู้ประกอบการอยู่หลายราย เช่น บิ๊กซี เทสโก้โลตัส และคาร์ฟูร์ เป็นต้น

3.2.8 การจัดหาผลิตภัณฑ์หรือบริการ

  ฝ่ายจัดซื้อของบริษัท สยามแม็คโคร จำกัด (มหาชน) และบริษัท แม็คโครออฟฟิศเซ็นเตอร์ จำกัด
  จะแบ่งกลุ่มผลิตภัณฑ์ตามประเภทของสินค้าโดยแต่ละกลุ่มผลิตภัณฑ์จะมีผู้รับผิดชอบในการเลือกหาและสั่งซื้อสินค้าแต่ละประเภทซึ่งส่วนใหญ่จะเป็นสินค้าที่ผลิตในประเทศ
  โดยจะสั่งซื้อสินค้าจากผู้ผลิตและหรือผู้จำหน่ายโดยตรง
  ทั้งนี้จะมีการทำสัญญาการค้ากับผู้ผลิตและหรือผู้จำหน่ายเป็นรายๆ ไป
  ซึ่งจะมีลักษณะเป็นสัญญาและเงื่อนไขทางการค้าที่ตกลงกัน
  โดยส่วนใหญ่หรือเกือบทั้งหมดของสัญญาการค้าจะมีอายุกำหนด 1 ปี
  และเมื่อครบกำหนดแล้วสัญญาจะถูกต่อออกไปอีกคราวละ 1 ปี
  จนกว่าจะมีการบอกเลิกสัญญาเป็นลายลักษณ์อักษร

  ส่วน บริษัท สยามฟูด เซอร์วิส จำกัด
  จะแบ่งกลุ่มผลิตภัณฑ์ตามประเภทของสินค้าโดยแต่ละกลุ่มผลิตภัณฑ์จะมีผู้รับผิดชอบในการเลือกหาและสั่งซื้อสินค้าแต่ละประเภทซึ่งส่วนใหญ่จะเป็นสินค้าที่นำเข้าจากต่างประเทศ
  โดยจะสั่งซื้อสินค้าจากผู้ผลิตและหรือผู้จำหน่ายโดยตรง
  ซึ่งมีข้อตกลงทางการค้าที่เป็นไปตามเงื่อนไขทางธุรกิจปกติ

  ณ สิ้นปี 2550 บริษัท และบริษัทย่อย มีสัดส่วนการสั่งซื้อสินค้าต่างประเทศรวมกัน คิดเป็นร้อยละ
  1.9 ของยอดสั่งซื้อสินค้าทั้งหมด

  การพึ่งพิงการซื้อผลิตภัณฑ์จากผู้จำหน่ายสินค้าเกินกว่าร้อยละ 30
  ของมูลค่าการซื้อผลิตภัณฑ์ทั้งหมดในระยะเวลา 3 ปี ที่ผ่านมา หรือผูกพันว่าจะซื้อเกินกว่าร้อยละ
  30 ของมูลค่าการซื้อผลิตภัณฑ์ในอนาคตของบริษัท และบริษัทย่อย

- ไม่มี -

  3.2.9 การผลิต

  ภายใต้นโยบายการดำเนินธุรกิจของกลุ่มบริษัท
  ปัจจุบันยังไม่มีวัตถุประสงค์ที่จะทำการผลิตสินค้าเพื่อจำหน่ายแต่อย่างใดแม้จะมีเครื่องหมายการค้าของตัวเอง
  บริษัทฯ ก็จะว่าจ้างผู้ผลิตที่มีคุณภาพเป็นผู้ผลิตให้

  3.2.10 งานที่ยังไม่ได้ส่งมอบ

- ไม่มี -